Stroh on Itävallan tunnetuin alkoholijuoma. Se on myynnissä yli 40:ssä maassa. Strohin historia ulottuu Itävalta-Unkarin monarkian aikaan. Tuohon aikaan valtiolla ei ollut siirtomaita Karibialla, mistä tuoda sokeriruokoa rommin tekemiseen. Siksi sitä päätettiin tehdä sokerijuurikkaasta ja maustaa niin, että lopputulos olisi mahdollisimman rommin kaltainen. Sebastian Stroh perusti tuotteen vuonna 1832. Hän keksi myös juomalle tyylilajin 'inländer rum' eli kotimainen rommi. Nykyään Stroh tehdään muiden rommien tapaan sokeriruo'osta, mutta maustettuna sitä ei voida edelleenkään kutsua rommiksi.
Strohia on saatavilla useilla eri vahvuuksilla; 38%, 40%, 54%, 60% ja 80%. 50cl pullo 40% vahvuista maksaa Virossa noin 12€.
Tuoksu on massiivinen,runsaan mausteinen. Hyvin aromikas, tunta on lähinnä jouluisia mausteita, kanelia, neilikkaa, muskottipähkinää. Maku on myös runsas ja mausteinen, mutta ei ihan niin vahva kuin voi tuoksusta odottaa. Vahvan melassinen, tumman siirapin aromeita. Hieman makeutta, mutta enemmänkin kuivan puoleinen kuin sokerisen makea. Jälkimaussa kanelia, vaniljaa ja tammea.
Stroh jakaa mielipiteitä, siitä joko pitää tai sitten ei. Sellaisenaan juotuna se on vahvan mausteinen ja liköörimäinen, mutta on silti kuiva maultaan. Se vaatii hieman totuttelua. Parhaimmillaan se on kuumissa juomissa, toteissa ja leivonnaisissa. Mausteiden aromit tuntuvat luontaisilta, niissä ei ole esanssisuutta tai keinotekoisuutta. Stroh on hyvin omaperäinen ja erilainen, soveltuu hyvin moneen käyttöön ja voi sitä toki hyvin sellaisenaankin siemailla.
84/100